જવાબ ન મનાય એવો છે કે સાઠ વરસ એ પહેલવાન જેવા શરીરે જીવ્યા. પંડિત બનીને જીવ્યા. સંશોધક અને પ્રકૃતિવિદ્દ થઈને એમણે જીવનના એકેએક ખૂણાને રસથી છલોછલ ભરી દીધો. મિલના મેનેજર તરીકે પણ દેશમાં કીર્તિપતાકા ફરકાવી. મોટરસાઈકલ કે મોટરના મશીનની એક એક કળની રજેરજ જાણકારી મેળવી અને બંદૂક અને રિવૉલ્વરનું પૂરેપૂરું યંત્રમાળખું જાણી લીધું. કવિતાઓ લખી, વનવગડે ફર્યા-વિચાર્યા અને છતાં અસાધ્ય રોગથી ગ્રસ્ત એવી પથારીવશ પત્નીની રાત-દહાડો શુશ્રૂષા કરી. મહાકાય વહેલ માછલીની શરીરરચનામાં પણ ઊંડા ઊતર્યા અને છેક છાણના કીડા(ડંગ બીટલ્સ)ની જીવનચર્યા પણ ખંતથી નિહાળી અને નોંધી. દમના દમ્યા, આપઘાતના વિચારે, અને એમાંથી ગોફણની જેમ છટકીને હરિનારાયણ આચાર્ય સવાઈ જિંદગીના આકાશમાં કેવી રીતે ભ્રમણ કરવા માંડ્યા ? કઈ જડીબુટ્ટી એમને હાથ લાગી ગઈ ?